Rapport ġdid tal-Kummissjoni dwar il-qagħda tan-natura fl-Ewropa juri li xi speċijiet u ħabitats sejrin aħjar. Azzjonijiet ta’ konservazzjoni mmirati kisbu suċċessi, iżda jeħtieġ isir sforz ikbar biex is-sitwazzjoni titjieb b’mod sinifikant Il-Kummissjoni adottat rapport ġdid li jipprovdi l-aktar stampa komprensiva sa issa dwar "Il-Qagħda tan-Natura fl-UE". Ir-riżultati juru li l-maġġoranza tal-għasafar għandhom status sikur, u xi speċijiet u ħabitats sejrin aħjar. Azzjonijiet ta’ konservazzjoni mmirati kisbu suċċessi, iżda jeħtieġ isir sforz ferm akbar biex is-sitwazzjoni titjieb b’mod sinifikanti. Il-Kummissarju għall-Ambjent, l-Affarijiet Marittimi u s-Sajd, Karmenu Vella qal: "Dan ir-rapport huwa sinifikanti u f'waqtu. Filwaqt li b'mod ġenerali jagħti stampa mħallta, jixhed b’mod ċar li l-isforzi biex jittejbu l-ekosistemi vulnerabbli jistgħu jkunu effikaċi ħafna. Ir-rapport jissottolinja wkoll l-iskala tal-isfidi li għad hemm. Irridu nilqgħu għal dawk l-isfidi, peress li s-saħħa tan-natura tagħna hija marbuta mas-saħħa tan-nies tal-Ewropa, u mal-ekonomija tagħna.” Ir-rapport huwa l-ewwel valutazzjoni li tkopri id-Direttivi dwar l-Għasafar u l-Ħabitats, u dan jirriżulta mill-akbar ġbir kollaborattiv ta’ dejta u valutazzjoni tan-natura li qatt seħħew fl-Istati Membri fil-perjodu 2007-2012. Meta wieħed iħares lejn l-għasafar, ir-rapport iqis li aktar minn nofs l-ispeċi tal-għasafar selvaġġi kollha vvalutati (52 %) għandhom status sikur. Madankollu, madwar 17 % tal-ispeċi għadhom mhedda u 15 % oħra huma kważi mhedda, imnaqqsa jew eżawriti. Dan jinkludi speċijiet li dari kienu komuni fl-art agrikola bħall-Alwetta, Alauda arvensis u l-Girwiel prim Limosa limosa. Meta wieħed jagħti ħarsa lejn speċijiet oħra protetti skont id-Direttiva tal-Ħabitats, kważi kwart (23 %) għandhom valutazzjoni favorevoli. Madankollu, aktar minn nofs (60 %) għad għandhom status negattiv (b’42 % meqjusa sfavorevoli-inadegwati u 18 % sfavorevoli-ħżiena). Il-mergħat ta’ art, l-artijiet mistagħdra u l-ħabitats tad-duni huma ta’ tħassib partikolari. L-Istatus tal-ħabitats u l-ispeċijiet tal-UE Status tal-Popolazzjoni (2008-2012) GĦASAFAR L-Istatus ta' Konservazzjoni (2007-2012) SPEĊIJIET ĦABITATS Sigur 52% Favorevoli 23 % 16 % Kważi Mhedda, mnaqqsa jew eżawriti 15 % Sfavorevoli - inadegwati 42 % 47 % Mhedda; 17 % Sfavorevoli - ħżiena 18 % 30 % Mhux magħrufa jew mhux evalwati 16 % Mhux magħrufa 17 % 7 % B'mod ġenerali, it-tipi ta' ħabitats juru qagħda ta' konservazzjoni u xejra agħar minn dik tal-ispeċijiet, hekk kif 16 % biss tal-valutazzjonijiet tal-ħabitats kisbu valutazzjoni favorevoli. Il-maġġoranza l-kbira ta’ ħabitats għandhom status negattiv, b’47 % tal-valutazzjonijiet ikunu sfavorevoli-inadegwati u 30 % sfavorevoli-ħżiena. It-theddid prinċipali għall-ħabitats li ġie identifikat jinkludi ċerti prattiki agrikoli (inkluża l-modifika ta’ prattiki ta’ kultivazzjoni, ir-ragħa żejjed, l-abbandun ta’ sistemi pastorali, il-fertilizzar u l-pestiċidi), u "modifiki tal-kundizzjonijiet naturali" ikkawżati mill-bniedem (ħafna minnhom relatati ma’ bidliet idroloġiċi). Ir-rapport jippreżenta wkoll stejjer ta’ suċċess ta’ azzjoni ta' konservazzjoni mmirata mmexxija mill-UE. L-Avultun tal-Ħrief, Gypaetus barbatus u l-Brajmla Rasha Bajda, Oxyura leucocephala it-tnejn għandhom Pjanijiet ta’ Azzjoni tal-Ispeċi tal-UE, u bbenefikaw mil-fond LIFE tal-UE, u n-numri tagħhom raw titjib sostanzjali. In-netwerk ta’ żoni protetti tal-UE, Natura 2000, li jkopri 18 % tat-territorju tal-UE u li huwa l-ikbar netwerk ta’ żoni protetti fid-dinja, kellu wkoll influwenza importanti u pożittiva fuq l-istatus ta’ konservazzjoni tal-ispeċijiet u t-tipi ta’ ħabitats. Sfond Kull sitt snin, l-Istati Membri jirrapportaw dwar l-istatus ta’ konservazzjoni tal-ispeċijiet u tat-tipi ta’ ħabitats protetti skont id-Direttivi tal-UE. Ir-rapport ikopri l-ispeċijiet kollha ta’ għasafar selvaġġi (madwar 450), 231 tip ta’ ħabitats u aktar minn 1200 speċi oħra ta’ interess għall-UE. Ir-rapport il-"Qagħda tan-natura fl-UE" huwa appoġġat minn rapport tekniku aktar dettaljat imħejji mill-Aġenzija Ewropea għall-Ambjent, li jinkludi wkoll dejta speċifika għal kull pajjiż. Ir-rapporti jservu bħala input għall-preżentazzjoni ta’ nofs it-term li jmiss tal-Istrateġija tal-UE għall-Bijodiversità. Is-sejbiet ta' dan ir-rapport ser jikkontribwixxu wkoll għall-Kontroll tal-Idoneità li għaddej bħalissa tal-għasafar u l-ħabitats li jifforma parti minn eżerċizzju usa' ta' analiżi tal-leġislazzjonital-UE sabiex jizguraw li dan huwa adatt għall-iskop. Għal iktar informazzjoni: Il-Qagħda tan-Natura fl-UE - rapport tal-Kummissjoni:http://ec.europa.eu/environment/nature/index_en.htm Sit tal-internet tad-DĠ Ambjent: http://ec.europa.eu/environment/index_en.htm, http://ec.europa.eu/environment/nature/info/pubs/directives_en.htm Il-Qagħda tan-Natura fl-UE - rapport tekniku tal-EEA:http://www.eea.europa.eu/publications/state-of-nature-in-the-eu/ , http://www.eea.europa.eu/highlights/state-of-nature-in-the Għodda ta' tfittxija għall-istatus u x-xejriet ta’ ħabitats u speċijiet (EEA):http://art17.eionet.europa.eu/article17/reports2012/ , http://bd.eionet.europa.eu/article12/